Rælingen kunstforening

Brita Dagestad og Sven Aasmundtveit
2023-05-13 12:00 - 2023-05-28 16:00 (Europe/Oslo) | Sandbekkstua, Innerst i Tømmerveien i Lørenskog, Rælingen, Norge
Vi presenterer to kunstnere denne gangen: Brita Dagestad og Sven Aasmundtveit
Brita forteller: Mitt navn er Brita Dagestad og jeg er 70 år. Jeg har malt nesten daglig , i kombinasjon med annen utdannelse og jobb. Som 45-åring gikk jeg ett år på Oslo tegne-og maleskole som fulltidselev. Det ga et løft, takket være svært inspirerende lærere ved skolen.Jeg likte å male store formater, der fargevalget var i fokus. Godt fargevalg er fortsatt det jeg stiler mot. Bildene har fra start vært halvabstrakte, men likevel slik at motiv/tema lett kan “leses”. Det ble etterhvert mye kystlandskap. Jeg utforsker fortsatt dette motivet. Det starter ofte med en nokså broket billedflate, som i sluttfasen forenkles. En slags ryddejobb som trenger seg på. Jeg er nå pensjonist og kan bruke det meste av dagen til maling. Jeg setter stor pris på muligheten for å vise noe av det jeg har malt i senere tid.
Sven Aasmundtveit er ikonmaler, forfatter og sang- og salmedikter. Ved siden av dette, er Aasmundtveit kjent gjennom et utall av konserter av egne og andres sanger. Blant disse er gudstjenester som har vært bygd omkring Dylan sine sanger. Disse har blant annet fått bred omtale i boka «A God of time and space» (utgitt på Cappelen Damm Akademisk). Aasmundtveit bor i Lørenskog. På utstillingen i Sanbekkstua presenteres ikoner malt i russisk-ortodoks stil.
Ikoner er en eldgammel form for «maleri» med røtter tilbake til 500 tallet (og kanskje ennå tidligere). Det er bilder som males på preparerte treplater med eggtempera som teknikk.
Ikonene framstiller personer fra den kristne tradisjonen, først og fremst av Jesus og andre personer som er beskrevet i Bibelen, men også helgener fra senere tid kan avbildes.
Ikoner er en strengt bundet form der farger, klær, gester og andre attributter alle innebærer en spesiell mening. Også maleteknikken, altså hvordan man maler, er bundet av tradisjonen.
Inspirasjonen til å male ikoner har han fått gjennom studier av ortodoks (østlig) kristen teologi og gjennom sin svigermor som var en av de første her i landet som malte ikoner.
